Kaapstad se water steeds veilig om te drink | Maroela Media
Die Stad Kaapstad het inwoners gerus gestel dat sy watergehalte hoog bly en veilig is om te drink.
Die Stad het in ŉ verklaring gesê damvlakke het teen Maandag tot 27,3% gedaal, wat 1,3% minder is as verlede week. Met minstens 10% van ŉ dam se water wat nie bruikbaar is nie, staan damvlakke wesenlik op 17,3% ,wat beteken slegs 105 dae se bruikbare water is oor vir inwoners.
“Met die damvlakke wat kwyn, kry ons baie navrae van die publiek oor die gehalte van die water. Ons wil inwoners gerusstel dat die water veilig is om te drink. Watergehalte word noukeurig gemonitor deur middel van die ontleding van ŉ groot aantal watermonsters volgens die streng vereistes van die Suid-Afrikaanse Nasionale Standaarde.”
Die Stad het gesê daar is tans ŉ hoë konsentrasie van geosmin in die water van die Theewaterskloofdam. Geosmin is ’n onskadelike organiese stof met ŉ gronderige smaak, wat deur alge afgeskei word.
“Die water word vir geosmin behandel. Dit mag ŉ tydperk duur vir die smaak en reuk van die water in groot gedeeltes van die sentrale en suidelike woonbuurte van Kaapstad om te normaliseer.”
Volgens die stad het verbruikers daarin geslaag om die daaglikse verbruik te verminder na 725 miljoen liter ŉ dag, 25 miljoen liter meer as die teiken van 700 miljoen liter ŉ dag.
Water · 2 jaar gelede
Die wat daar oor is om te drink…
Die water het ONGETWYFELD n negatiewe uitwerking op my.
#eksênet · 2 jaar gelede
Ek kan nie regtig saam stem nie, geruime mense het al loperige mae gehad in die afgelope 2 weke, dit het my familie erg affekteer, my ma, pa, suster en ek het ‘n lelike stel af getrap as gevolg van die kwansyse “skoon water”. My skoonfamilie was ook siek, en talle ander vriende van my, met wie ek nie in aanraking was die afgelope 2 weke nie. As dit nie in die water is nie, is dit defnitief in die lug.
P.S. Ons drink-water het ons begin kook, en woerts, daar voel ons almal beter…